Moskovalainen salonki 1800-luvun puolivälissä.
**Salonki** on tietynlainen, yleensä hienostunut ja koristeellinen sisätila tai sellaisessa pidettävä kulttuuritilaisuus.

Salonki seurapiireissä ja taide-elämässä
----------------------------------------

Salonki käsitteenä liittyy erityisesti entisaikojen seurapiirielämään. Salongiksi voidaan kutsua hienoa seurusteluhuonetta, joka on sisustettu esimerkiksi rokokootyylisin kalustein. Salonki voi lisäksi tarkoittaa seurapiirihenkilön (tavallisesti naisen) kotonaan pitämää vastaanottoa, jolla keskustellaan kirjallisista tai taiteellisista kysymyksistä. Kyseessä on elävöittävien ja älyllisten ihmisten seurustelupiiri, jossa osallistujat viihdyttävät toisiaan, lisäävät toistensa tietämystä sekä jalostavat makuaan keskustelun ja lukemisen avulla. Tällaiset salongit liitetään usein 1600- ja 1700-luvun Ranskan kirjallisiin ja filosofisiin piireihin, joissa muun muassa valistusajan ajatukset levisivät.*lähde?*

Salonkeja on voitu käyttää myös taidesalonkeina eli gallerioina. Ranskan taideakatemia alkoi 1600-luvun lopulla järjestää taidenäyttelyitä Pariisin Louvressa, mistä on saanut alkunsa Pariisin salonkina tunnettu näyttelyfoorumi. Palatsin salien (ransk. *salon*) käyttö näyttelytilana johti siihen, että itse näyttelyäkin alettiin kutsua *salongiksi*. Myöhemmin *salonki*-nimitys yleistyi tarkoittamaan myös muita Pariisissa järjestettyjä yhteisnäyttelyitä. Tunnettuja näyttelyitä ovat muun muassa Reputettujen salonki (*Salon des Refusés*), Syyssalonki (*Salon d'Automne*), Riippumattomien salonki (*Salon des Indépendants*) ja Toukokuun salonki (*Salon de Mai*).

Muunlaisia salonkeja
--------------------

Salongeiksi nimitetään myös:

* matkustajien yhteinen oleskelutila esimerkiksi laivassa
* salonkivaunu (tavallista ylellisemmin sisustettu erikoisjunanvaunu, joka voi olla varattu vaikkapa presidentin käyttöön)
* teatterin katsomo
* kahvisalonki (kahvila, jossa on vanhaa, arvokasta tunnelmaa)
* muotiliike (eli muotisalonki) ja tilausompelimo
* kauneushoitola (eli kauneussalonki), kampaamo ja parturiliike.

Varsinkin kauneushoitoloiden ja kampaamojen nimissä esiintyy ’salonkia’ tarkoittava sana *salon*.

Lähteet
-------

1. 1 2 3 4  "salonki", *Nykysuomen sanakirja. Osat V ja VI. S–Ö*, s. 31. Helsinki: WSOY, 1966.
2. ↑  Konttinen, Riitta – Laajoki, Riitta: *Taiteen sanakirja*, s. 322, 390, 432–433. Toim. Kaarina Turtia. Hakusanat *Pariisin salonki*, *Salon de Mai*, *Salon des Indépendants*, *Salon des Refusés* ja *Syyssalonki*. Helsinki: Otava, 2000. ISBN 951-1-12841-8.
3. ↑  *Kielitoimiston sanakirja*. Sähköinen sanakirja, versio 2.0. Hakusana *salonki*. Helsinki: Kotimaisten kielten tutkimuskeskus ja Kielikone, 2008.
4. ↑  *Kielitoimiston sanakirja*. Sähköinen sanakirja, versio 2.0. Hakusana *salonkivaunu*. Helsinki: Kotimaisten kielten tutkimuskeskus ja Kielikone, 2008.
5. ↑  Sari Vaula: Lähdetkö kahville?.  *Kielikello*, 2007, nro 1, s. 44–45.
6. ↑  Mikkonen, Pirjo: Ravintoloiden nimikimara.  *Kielikello*, 2007, nro 2, s. 22–23.
7. ↑  *Kielitoimiston sanakirja*. Sähköinen sanakirja, versio 2.0. Hakusanat *muotisalonki* ja *salonki*. Helsinki: Kotimaisten kielten tutkimuskeskus ja Kielikone, 2008.
8. ↑  *Kielitoimiston sanakirja*. Sähköinen sanakirja, versio 2.0. Hakusanat *kauneussalonki* ja *salonki*. Helsinki: Kotimaisten kielten tutkimuskeskus ja Kielikone, 2008.
9. ↑  *Kielitoimiston sanakirja*. Sähköinen sanakirja, versio 2.0. Hakusana *salon*. Helsinki: Kotimaisten kielten tutkimuskeskus ja Kielikone, 2008.

Aiheesta muualla
----------------

* Kuvia tai muita tiedostoja aiheesta **Salonki** Wikimedia Commonsissa